題雲錦園
作者：庾卜禮
朝代：宋

paragraphs: 我觀大瀛海，山與水相伴。
維茲山水麗，邈在西南畔。
公如出岫雲，頃刻固已漫。
倏爾轉晴空，化爲五色斕。
三徑他山緝，萬里歸心斷。
要從父老歸，不作兒女觀。
蘇公金石心，坐閲歲時換。
來赴林泉期，更覺雲錦煥。
五采弄珠璣，八章誦雲漢。
向來古使星，久未視龜篆。
心貪汗漫遊，行無麋鹿亂。
快哉天下樂，豈以寸心玩。